Z A P I S N I K

**21.** sjednice Školskog odbora Gimnazije „Matija Mesić“ održane **27. kolovoza 2015.** godines početkom u **9**  sati u zgradi Gimnazije.

Prisutni: Mirjana Stanić, Andrea Sertić, Zlatko Markovinović, Anita Holub, Vesna Gajger i Daria Pinjuh-Budisavljević

Odsutni: Lucija Brnić (opravdano)

Sjednici prisustvuju: Goran Zavor, ravnatelj i Gorana Lavrenčić, tajnica

Predsjednica Školskog odbora, Mirjana Stanić, utvrđuje da sjednici prisustvuje većina članova i da sjednica može započeti.

Za sjednicu je predložen sljedeći

DNEVNI RED

1. Usvajanje zapisnika 20. sjednice Školskog odbora

2. Davanje prethodne suglasnosti na prijedlog ravnatelja o odabiru kandidata za zasnivanje

radnog odnosa po raspisanom natječaju

3. Davanje prethodne suglasnosti na prijedlog ravnatelja o odabiru kandidata za zasnivanje

radnog odnosa do 60 dana bez raspisivanja natječaja

4. Donošenje odluke o davanju na korištenje dvorane za tjelesni odgoj, prostora čajne

kuhinje i dijela aule gdje je postavljen aparat za napitke

5. Donošenje odluke o plaćanju prekovremenog rada spremačica u dvorani iz sredstava

ostvarenih davanjem na korištenje dvorane za tjelesni odgoj

6. Izvješće ravnatelja o provođenju Pravilnika o načinu postupanja odgojno-obrazovnih

radnika školskih ustanova u poduzimanju mjera zaštite prava učenika te prijave svakog

kršenja tih prava nadležnim tijelima

7. Obavijest ravnatelja o broju učenika u drugim razredima jezične gimnazije

8. Različito

Predloženi dnevni red jednoglasno je prihvaćen.

**Ad 1.**

Na zapisnik 20. sjednice Školskog odbora nije bilo primjedbi i jednoglasno je prihvaćen.

**Ad 2.**

Budući da pedagoginji Mirti Benović zbog odlaska u mirovinu prestaje radni odnos 31.8. 2015. godine, škola je zatražila suglasnost ministarstva za to upražnjeno radno mjesto. Nakon dobivene suglasnosti od strane Ministarstva znanosti, obrazovanja i sporta 11.6. 2015. godine za upražnjeno radno mjesto pedagoga škole na neodređeno vrijeme s punim radnim vremenom raspisan je natječaj. Natječaj je objavljen na mrežnim stranicama i oglasnoj ploči Hrvatskog zavoda za zapošljavanje te mrežnim stranicama i oglasnoj ploči škole. Natječaj je trajao od 11. do 19. kolovoza 2015. godine.

Na natječaj se javilo 30 kandidata od kojih četiri kandidata ne ispunjavaju uvjete natječaja, dok ostali kandidati ispunjavaju uvjete natječaja. Ravnatelj je detaljno razmotrio sve prijave i posebnu pozornost obratio na priloženu prijavu za radno mjesto i životopis kandidata te je sa pojedinim kandidatima obavio razgovor. Budući da su poslovi pedagoga jako bitni, posebno početkom školske godine, ravnatelj za radno mjesto pedagoga škole predlaže Luciju Brnić, diplomiranog pedagoga iz Slavonskog Broda.

Slijedom navedenog članovi Školskog odbora jednoglasno su donijeli sljedeću

ODLUKU

Daje se suglasnost na ravnateljevu odluku o sklapanju ugovora o radu na neodređeno vrijeme s punim radnim vremenom s izabranim kandidatom Lucijom Brnić, diplomiranim pedagogom iz Slavonskog Broda.

Početak rada po ovom ugovoru je 1. rujan 2015. godine.

**Ad 3.**

Zbog odlaska nastavnika u mirovinu ili na bolovanje i primjene novog kolektivnog ugovora, a nakon preraspodjele sati po stručnim aktivima, i početkom ove školske godine u školi postoje upražnjena radna mjesta ili višak sati na koje je potrebno primiti nove nastavnike. Za raspisivanje natječaja i prijem u radni odnos za pojedina radna mjesta i dalje je potrebna prethodna suglasnost ministarstva. Budući da prema Zakonu o odgoju i obrazovanju u osnovnoj i srednjoj školi ravnatelj i dalje može s odabranim kandidatima zasnovati radni odnos do 60 dana bez natječaja, ali uz prethodnu suglasnost Školskog odbora, ravnatelj za zasnivanje radnog odnosa do dobivanja suglasnosti i raspisivanja natječaja predlaže sljedeće kandidate:

-**za hrvatski jezik** (puno radno vrijeme)

(za vrijeme rodiljnog dopusta kao zamjena za Marinu Božić primljena je Ivana Buconjić. Budući da je Ivana Buconjić zatražila sporazumni prestanak ugovora o radu zbog prelaska u drugu školu, ravnatelj kao zamjenu, do povratka Marine Božić s rodiljnog predlaže **Irenu Alinjak**, mag. edukacije hrvatskoga jezika i književnosti

-**za tjelesnu i zdravstvenu kulturu** (puno radno vrijeme)

(umjesto Željka Ivandića koji je na bolovanju)

- **Kristinu Mijić**, mag. kineziologije

-**za engleski jezik** (12 sati nastave tjedno)

(za dio sati umjesto Sanje Babić koja u okviru roditeljskog dopusta koristi prava rada s polovicom radnog vremena)

**- Filipa Šarića**, mag. edukacije engleskoga jezika i književnosti i povijesti

Budući da se radi o zamjenama za nastavnike na bolovanju ili rodiljnom dopustu, za navedena radna mjesta nije potrebna suglasnost ministarstva nego samo provođenje postupka raspisivanja natječaja.

-**za sociologiju** (puno radno vrijeme)

(upražnjeno mjesto zbog odlaska u mirovinu - umjesto Vere Fontana) - **Emiru Miščančuk**, prof. sociologije

Za upražnjeno radno mjesto nastavnika sociologije škola će zatražiti suglasnost ministarstva, ali neće raspisivati natječaj nego će sukladno Zakonu o odgoju i obrazovanju u osnovnoj i srednjoj školi nastavnicima koji u školi rade na neodređeno nepuno radno vrijeme nadopuniti normu do punog radnog vremena.

-**za biologiju i kemiju** (puno radno vrijeme)

(upražnjeno mjesto zbog odlaska u mirovinu - umjesto Nade Rukavina) - **Ivanu Bešlić**, prof. kemije i biologije

-**za sociologiju i filozofiju** (12 sati nastave sociologije i 4 sata nastave filozofije tjedno))

- **Sanju Velikanović**, mag. filozofije i sociologije

-**za biologiju** (4 sata nastave tjedno)

- **Božanu Benošić**, mag. biologije

-**za povijest** (4sata nastave tjedno)

- **Filipa Šarića**, mag. edukacije engleskoga jezika i književnosti i povijesti

koji je primljen i kao zamjena dio sati za Sanju Babić

-**za informatiku** (8 sati nastave tjedno)

- **Jasnu Bošković**, prof. matematike i informatike

Slijedom navedenog članovi Školskog odbora jednoglasno su donijeli sljedeću

ODLUKU

Daje se suglasnost na ravnateljevu odluku o sklapanju ugovora o radu na određeno vrijeme do 60 dana s predloženim kandidatima – Irenom Alinjak, Kristinom Mijić, Filipom Šarićem, Emirom Miščančuk, Ivanom Bešlić, Božanom Benošić i Jasnom Bošković

Početak rada za Filipa Šarića, Emiru Miščančuk i Jasnu Bošković je 1. rujan 2015. godine, a za Irenu Alinjak, Kristinu Mijić, Ivanu Bešlić i Božanu Benošić je 7. rujan 2015. godine.

**Ad 4.**

I početkom ove školske godine potrebno je donijeti odluke o davanju na korištenje školskog prostora, a sukladno Odluci Župana Brodsko-posavske županije o uvjetima i kriterijima za davanje i uzimanje na korištenje prostora i opreme u školskim i drugim objektima od 16. prosinca 2014. godine. Škola će od osnivača zatraži suglasnost na odluku o korištenju školskog prostora. Što se tiče prostora koji se daje na korištenje škola ima dugogodišnje korisnike s kojima svake godine obnavlja ugovor. Nakon obrazloženja donesena je

ODLUKA

o davanju na korištenje dvorane za tjelesni odgoj, prostora čajne kuhinje

i dijela aule gdje je postavljen aparat za napitke u školskoj godini 2015./2016.

1. Dvorana za tjelesni odgoj Gimnazije „Matija Mesić“ u školskoj godini 2015./2016. davat će se na korištenje zainteresiranim športskim klubovima i drugim zainteresiranim korisnicima samo u slobodno vrijeme, kada je više ne koriste učenici Gimnazije.

1.1. Naknada za korištenje dvorane utvrđuje se u iznosu od:

- 250,00 kuna po satu korištenja za termin u vremenu od 21 do 22 sata i

- 200,00 kuna po satu korištenja za termin u vremenu od 22 do 23 sata.

1.2. Način i uvjeti davanja na korištenje dvorane za tjelesni odgoj regulirat će se posebnim ugovorima sklopljenim sa svim korisnicima.

2. Gimnazija „Matija Mesić“, u školskoj godini 2015./2016., davat će na korištenje prostor čajne kuhinje koji se nalazi u auli Gimnazije.

2.1. U prostoru čajne kuhinje pružat će se usluge prehrane (prodaja gotovih proizvoda) isključivo učenicima i zaposlenicima Gimnazije.

2.2. Naknada za korištenje prostora čajne kuhinje utvrđuje se u iznosu od 5.050,00 kuna mjesečno, a način i uvjeti davanja na korištenje navedenog prostora regulirat će se posebnim ugovorom sklopljenim s odabranim korisnikom.

3. Dio aule Gimnazije „Matija Mesić“ davat će se na korištenje, a za postavljanje aparata za napitke za učenike Gimnazije.

3.1. Naknada za korištenje prostora utvrđuje se u iznosu od 1.200,00 kuna, a način i uvjeti davanja na korištenje dijela aule za postavljanje aparata za napitke regulirat će se posebnim ugovorom sklopljenim s odabranim korisnikom.

4. Školski prostor davat će se na korištenje u vrijeme i na način kojim se neće remetiti redoviti rad škole.

5. Odluka stupa na snagu danom donošenja.

**Ad 5.**

Budući da se dvorana daje u zakup tijekom zimskog perioda te da je većina termina popunjena (radnim danima iza 22 sata, subotom i nedjeljom) dežurstva za vrijeme tih rekreacija ne mogu se obavljati u sklopu redovnog radnog vremena. Spremačici koja će dežurati za vrijeme rekreacija to dežurstvo će se plaćati kao prekovremeni rad iz vlastitih sredstava. Na temelju predloženog donesena je

ODLUKA

o plaćanju prekovremenog rada za vrijeme dežurstva

u dvorani iz sredstava ostvarenih davanjem

na korištenje dvorane za tjelesni odgoj

1. Dežurstva za vrijeme rekreacija u dvorani za tjelesni odgoj obavljat će kao

prekovremeni rad.

2. Cijena prekovremenog sata određuje se u iznosu od 25,00 kuna neto.

3. Prekovremeni rad plaćat će se iz sredstava ostvarenih davanjem na korištenje dvorane

za tjelesni odgoj. Način plaćanja prekovremenog rada pobliže će se regulirati

Rješenjem o prekovremenom radu.

4. Odluka stupa na snagu danom donošenja.

**Ad 6.**

Na temelju Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima ravnatelj je dužan izvijestiti Nastavničko vijeće i Školski odbor ukoliko je bilo kršenja istog. Slijedom navedenog ravnatelj je izvijestio članove Školskog odbora da u našoj školi nije bilo nikakvog kršenja tih prava niti je od strane dežurnih nastavnika ili stručne službe primijećeno bilo kakvo kršenje te je konstatirano da je sigurnost i zaštita prava učenika na visokoj razini.

**Ad 7.**

Ravnatelj je obavijestio članove Školskog odbora da je na kraju ove školske godine došlo do većeg smanjenja broja učenika u drugim razredima jezične gimnazije. Problemi su počeli od samog upisa u prvi razred školske 2013./2014. godine. Budući da te godine nije bilo donjeg bodovnog praga upisani su i učenici koji su u osnovnoj školi imali dobar uspjeh. Prvi razred s uspjehom nije završilo u 1. E - 7 učenika i u 1. F - 3 učenika, a dio učenika se ispisao iz škole. Zbog svega naprijed navedenog, na kraju ove školske godine 2014./2015., u 2. E razredu ostaje 12, a u 2. F razredu 9 učenika.

Škola se obratila Ministarstvu znanosti, obrazovanja i sporta i zatražila suglasnost da učenici nastave školovanje u razrednim odjelima kako su upisani. Ravnatelj ne predlaže spajanje ta dva razredna odjela u jedan jer bi tada u tom razredu bilo previše učenika.

Članovi Školskog odbora složili su se s ravnateljevim prijedlogom.

Sjednica završena u 10,15 sati.

Zapisnik napisala, Predsjednica Školskog odbora,

Gorana Lavrenčić, dip.iur. Mirjana Stanić, prof.